آنحضرت ﷺ اپنی قوم کی ان ذلیل حرکتوں کو دیکھتے تو شرم سے پانی پانی ہو جاتے اور ان سے بچنے کے لیے کسی پہاڑ کے دامن میں تنہا گزارا کرتے ، مکہ میں اس وقت چند اور سلیم الطبع افراد بھی تھے جنھیں قوم کی یہ حرکتیں پسندنہ تھیں ، وہ اس فکری ہم آہنگی کی بدولت حضور ﷺ کے شریک صحبت رہتے ، ان میں بنو تیم کے حضرت ابو بکرؓ بھی تھے جو حضور ﷺ سے دو سال چھوٹے تھے ، وہ بھی اپنی قوم کی ذہنی گراوٹ پر افسوس کرتے ، بعثت کے بعد ان لوگوں میں سب سے پہلے حضرت ابو بکرؓ نے اسلام قبول کیا ، اسی طرح حضرت خدیجہؓ کے بھتیجے حکیم بن حزام بھی قریش کے ایک معزز فرد تھے اور حضور ﷺسے پانچ سال بڑے تھے لیکن فطری طور پر حضورﷺسے ہم آہنگ تھے ، فتح مکہ کے بعد انھوں نے اسلام قبول کیا ، حضور ﷺ کے ایک دوست ضماد بن ثعلبہ بھی تھے جن کا پیشہ طب اور جراحی تھا ، بعثت کے بعد قریش نے آپ ﷺ کو مجنون مشہور کر دیا تو وہ آپﷺ کے علاج کی خاطر ملنے کے لیے آئے ، ان کے پوچھنے پر حضور ﷺنے چند آیاتِ قرآنی کی تلاوت فرمائی جنھیں سن کر وہ ایمان لائے ، حضرت صہیبؓ بن سنان رومی اور حضرت عماربن یاسر بھی بت پرستوں سے نفرت کرتے تھے ، مکہ کے دیگر ہم خیال حضرات میں حضرت عثمان ؓبن عفان ، زبیرؓ بن عوام ، عبد الرحمنؓ بن عوف ، سعدؓ بن ابی وقاص ، جعفرؓ بن ابو طالب ، عبیدؓ اللہ بن جحش اور ابو سلمہؓ شامل ہیں ، مکہ سے باہر بنی غفار کے سردار ابو زرؓ بھی ہم فکر تھے ، عرب کے باہر سلمان فارسی ایران سے تلاش حق میں حضورﷺ کی خدمت میں حاضر ہوکر اسلام قبول کیے ۔
Entity: قریش — Type: /ethnicity